P. Prokopovič, poslanec: (2007-09-13):
Vážený pán podpredseda Národnej rady, vážené pani poslankyne, páni poslanci, Výbor Národnej rady Slovenskej republiky pre hospodársku politiku ma svojím uznesením č. 194 zo 4. septembra 2007 určil za spravodajcu k návrhu poslanca Národnej rady Slovenskej republiky Petra Pelegriniho na vydanie zákona, ktorým sa mení a dopĺňa zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, tlač 376. Podľa § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že návrh zákona bol doručený poslancom v zákonom stanovenej 15-dňovej lehote pred schôdzou Národnej rady Slovenskej republiky, na ktorej sa uskutočňuje jeho prvé čítanie. Ďalej konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov, ako i náležitosti určené v Legislatívnych pravidlách. Zo znenia návrhu je zrejmý účel navrhovanej úpravy. Všeobecná časť dôvodovej správy obsahuje informáciu o cieli predloženého návrhu zákona, o súlade návrhu zákona s Ústavou Slovenskej republiky, o súvislostiach s inými zákonmi a medzinárodnými zmluvami, ako aj o tom, že návrh nebude mať dopad na výdavkovú časť štátneho rozpočtu, nebude mať dopad na zamestnanosť, ani na životné prostredie. Osobitná časť dôvodovej správy sa venuje odôvodneniu jednotlivých ustanovení návrhu. Návrh zákona obsahuje Doložku zlučiteľnosti s právom Európskych spoločenstiev a právom Európskej únie. Podľa tejto doložky je problematika návrhu zákona upravená v práve Európskych spoločenstiev a nie je upravená v práve Európskej únie. Dovoľte mi však jednu poznámku. Ja si veľmi vážim aktivitu a iniciatívu pána poslanca Pelegriniho a nespochybňujem jeho snahu o to, aby sa istým spôsobom uľahčil dovoz motorových vozidiel, lebo o to určite v jeho návrhu ide. Ale myslím si, že takýto návrh, ktorý je vyložene odborný, ktorý sa vyložene zaoberá technickými záležitosťami, by malo podávať ministerstvo dopravy, ktoré je na to zriadené. A nie je mi celkom jasné, prečo sa obchádza pripomienkové konanie, prečo sa obchádza celý legislatívny proces a opäť, tak ako sme tu už dnes viackrát o tom diskutovali, prečo sa ide nahrádzať ministerstvo poslaneckým návrhom? Ale nespochybňujem právo pána poslanca a jeho dobrý úmysel v tomto smere. Myslím si, že v druhom čítaní, kam verím, že sa tento zákon alebo predpokladám, že tento zákon do druhého čítania prejde, bude dosť priestoru, tak ako hovoril, aby sme aj tieto otázky prediskutovali a vyňali z toho všetky riziká, ktoré pri odbúraní istých povinností pri dovoze automobilov, ktoré môžu vzniknúť hlavne vzhľadom k dovozu áut ukradnutých v zahraničí. Ale myslím si, že v druhom čítaní bude na to dostatočný priestor. Teda vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, budem odporúčať po rozprave, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Ďalej v súlade s rozhodnutím predsedu Národnej rady Slovenskej republiky z 22. augusta 2007 č. 372 a podľa § 71 rokovacieho poriadku Národnej rady Slovenskej republiky budem po rozprave navrhovať, aby návrh zákona prerokovali výbory: ústavnoprávny výbor a Výbor Národnej rady Slovenskej republiky pre hospodársku politiku. Za gestorský výbor budem navrhovať Výbor Národnej rady Slovenskej republiky pre hospodársku politiku a budem ďalej odporúčať, aby výbory predmetný návrh zákona prerokovali v druhom čítaní do 15. októbra a v gestorskom výbore do 16. októbra 2007. Pán podpredseda, prosím, môžete otvoriť všeobecnú rozpravu.